**Anul Nou**

*Vasile Militaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din cireșul veșniciei

S-a mai scuturat o floare

După ce-a visat sub lună

După ce-a surâs sub soare.

Și-n clipița-n care floarea

A căzut pierind în vânt,

Câte visuri neîmplinite,

Câte doruri nu s-au frânt!

Dar în locul celei duse,

Altă floare vine acum,

Sufletul să ni-l îmbete

Cu nemaigustat parfum.

Și cum primăvara codrul

Muguri mii desface-n rouă,

Floarea nouă ne aduce

Muguri de nădejde nouă.

Îmbrăcați al vostru suflet

În veșmânt de sărbătoare

Și primiți cu imn de slavă

Noua veșniciei floare.

Iar dacă-ntre voi iubirea

Va cânta fără să plângă,

Nici un vis n-o fi himera,

Nici un dor n-o să se frângă.